section_heading: Perzijsko doba
paragraph_text: Unatoč postojanju nekih segmenata Kraljevske ceste prije doba Ahemenidskog Perzijskog Carstva, Darije I. Veliki smatra se njenim graditeljem i organizatorom. Nitko prije njega nije uspio povezati tako udaljena područja, poboljšati ih nabijenim šljunkom i organizirati postavljanjem odmorišta i sigurosnih jedinica diljem Kraljevske ceste. Glavna cesta dužine je 2700 km i služila je kao poštanska i trgovačka prometnica, dok su postojale i mnoge sporedne ceste za priključenje ili opskrbu. Istočni dijelovi ceste koji se nalaze u današnjem Iranu nisu spomenuti u Herodotovim dijelima jer se njegova percepcija Perzijskog Carstva zasnivala uglavnom iz gledišta jonskih Grka sa zapada carstva. Ipak, istočni dijelovi ceste koji se protežu kroz centralni Iran bili su važne trgovački putovi, te su kasnije postali dijelom opće poznatog Puta svile.